./data/phi0474/phi031/phi0474.phi031.perseus-lat2.xml
Clodius M  Papirium occidisset, non fuit illud facinus puniendum—homo enim nobilis in suis monumentis equitem Romanum occiderat—nunc eiusdem Appiae nomen quantas tragoedias excitat! quae cruentata antea caede honesti atque innocentis viri silebatur, eadem nunc crebro usurpatur, postea quam latronis et parricidae sanguine imbuta est  sed quid ego illa commemoro? comprehensus est in templo Castoris servus P  Clodi, quem ille ad Cn  Pompeium interficiendum conlocarat  extorta est ei confitenti sica de manibus  caruit foro postea Pompeius, caruit senatu, caruit publico; ianua se ac parietibus, non iure legum iudiciorumque texit